Komission asetus (EY) N:o 1970/2002, annettu 4 päivänä marraskuuta 2002, ro-ro-matkustaja-alusten turvallisuusjohtamisesta annetun neuvoston asetuksen (EY) N:o 3051/95 muuttamisesta (ETA:n kannalta merkityksellinen teksti)



Virallinen lehti nro L 302 , 06/11/2002 s. 0003 - 0027



Komission asetus (EY) N:o 1970/2002, annettu 4 päivänä marraskuuta 2002, ro-ro-matkustaja-alusten turvallisuusjohtamisesta annetun neuvoston asetuksen (EY) N:o 3051/95 muuttamisesta (ETA:n kannalta merkityksellinen teksti) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon ro-ro-matkustaja-alusten turvallisuusjohtamisesta 8 päivänä joulukuuta 1995 annetun neuvoston asetuksen (EY) N:o 3051/95(1), sellaisena kuin se on muutettuna komission asetuksella (EY) N:o 179/98(2), ja erityisesti sen 9 artiklan, sekä katsoo seuraavaa: (1) Asetuksessa (EY) N:o 3051/95 säädetään, että yhtiöiden ja jäsenvaltioiden on noudatettava Kansainvälisen merenkulkujärjestön (IMO) 4 päivänä marraskuuta 1993 antamalla edustajakokouksensa päätöslauselmalla A.741 (18) hyväksymän kansainvälisen turvallisuusjohtamissäännöstön (ISM-säännöstön) määräyksiä yhteisön jäsenvaltioiden satamiin tai satamista liikennöivien ro-ro-matkustaja-alusten osalta. (2) ISM-säännöstön yhtenäisen soveltamisen varmistamiseksi asetus (EY) N:o 3051/95 sisältää hallinnoille tarkoitettuja säännöksiä, jotka perustuvat IMO:n 23 päivänä marraskuuta 1995 antamalla edustajakokouksensa päätöslauselmalla A.788 (19) hyväksymiin hallinnoille tarkoitettuihin ohjeisiin kansainvälisen turvallisuusjohtamissäännöstön (ISM-säännöstön) täytäntöönpanosta. (3) IMO on muuttanut näitä päätöslauselmia 5 päivänä joulukuuta 2000 antamallaan päätöslauselmalla MSC.104 (73) ja 29 päivänä marraskuuta 2001 antamallaan päätöslauselmalla A.913 (22). (4) On tarpeen ottaa huomioon tämä kansainvälinen kehitys ottamalla käyttöön yksityiskohtaiset säännöt, jotka koskevat todistuskirjojen antamista ja tarkastuksia. (5) Tässä asetuksessa säädetyt toimenpiteet ovat neuvoston direktiivin 93/75/ETY(3), sellaisena kuin se on viimeksi muutettuna komission direktiivillä 98/74/EY(4), 12 artiklassa säädetyn komitean lausunnon mukaiset. ON ANTANUT TÄMÄN ASETUKSEN: 1 artikla Muutetaan asetus (EY) N:o 3051/95 seuraavasti: 1) Korvataan 2 artiklan e alakohta seuraavasti: "e) 'ISM-säännöstöllä' tämän asetuksen liitteenä olevaa, Kansainvälisen merenkulkujärjestön (IMO) 4 päivänä marraskuuta 1993 antamalla edustajakokouksensa päätöslauselmalla A.741 (18) hyväksymää alusten turvallista toimintaa ja ympäristön pilaantumisen ehkäisemistä koskevaa kansainvälistä johtamissäännöstöä, sellaisena kuin se on muutettuna 5 päivänä joulukuuta 2000 annetulla IMO:n päätöslauselmalla MSC.104 (73).". 2) Korvataan 2 artiklan h alakohta seuraavasti: "h) 'turvallisuusjohtamistodistuksella' ro-ro-aluksille ISM-säännöstön 13.7 kohdan mukaisesti myönnettyä todistusta.". 3) Korvataan 4 artiklan 1 kohta seuraavasti: "1. Jotta yhtiöiden alukset voisivat liikennöidä säännöllisesti johonkin yhteisön jäsenvaltion satamaan tai satamasta, kaikkien yhtiöiden on noudatettava ISM-säännöstön 1.2-13.1 sekä 13.6 kohdan määräyksiä ikään kuin ne olisivat sitovia.". 4) Korvataan 5 artiklan 1 kohta seuraavasti: "1. Jäsenvaltioiden on noudatettava yhtiöiden ja ro-ro-alusten osalta ISM-säännöstön 13.2, 13.3, 13.4, 13.5, 13.7-13.11, 14 ja 16 kohdan määräyksiä ikään kuin ne olisivat sitovia.". 5) Korvataan liite tämän asetuksen liitteellä. 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 4 päivänä marraskuuta 2002. Komission puolesta Loyola De Palacio Varapuheenjohtaja (1) EYVL L 320, 30.12.1995, s. 14. (2) EYVL L 19, 24.1.1998, s. 35. (3) EYVL L 247, 5.10.1993, s. 19. (4) EYVL L 276, 13.10.1998, s. 7. LIITE "LIITE SISÄLLYSLUETTELO >TAULUKON PAIKKA> OSASTO I Alusten turvallista toimintaa ja ympäristön pilaantumisen ehkäisemistä koskeva kansainvälinen turvallisuusjohtamissäännöstö (ISM-säännöstö) OSA A - TÄYTÄNTÖÖNPANO 1. Yleistä 1.1 Määritelmät Seuraavia määritelmiä sovelletaan tämän säännöstön A ja B osassa. 1.1.1 "Kansainvälisellä turvallisuusjohtamissäännöstöllä (ISM)" tarkoitetaan alusten turvallista toimintaa ja ympäristön pilaantumisen ehkäisemistä koskevaa kansainvälistä johtamissäännöstöä, sellaisena kuin edustajakokous sen on hyväksynyt ja sellaisena kuin se on järjestön mahdollisesti muuttamana. 1.1.2 "Yhtiöllä" tarkoitetaan aluksen omistajaa tai muuta järjestöä tai henkilöä, kuten johtajaa tai aluksen rahtaajaa, joka on ottanut vastuun aluksen toiminnasta varustamolta ja joka on vastuun otettuaan suostunut hoitamaan kaikki säännöstöstä johtuvat velvoitteet ja vastuut. 1.1.3 "Hallinnolla" tarkoitetaan sen valtion hallitusta, jonka lipun alla aluksella on oikeus purjehtia. 1.1.4 "Turvallisuusjohtamisjärjestelmällä" tarkoitetaan jäsennettyä ja dokumentoitua järjestelmää, jonka avulla yhtiön henkilöstö voi toteuttaa tehokkaasti yhtiön turvallisuus- ja ympäristönsuojeluohjelmaa. 1.1.5 "Vaatimustenmukaisuusasiakirjalla" tarkoitetaan tämän säännöstön vaatimukset täyttävälle yhtiölle annettua asiakirjaa. 1.1.6 "Turvallisuusjohtamistodistuksella" tarkoitetaan alukselle annettua asiakirjaa, joka osoittaa, että yhtiö ja sen aluksen päällystö toimivat hyväksytyn turvallisuusjohtamisjärjestelmän mukaisesti. 1.1.7 "Puolueettomilla todisteilla" tarkoitetaan sellaisia määrällisiä tai laadullisia tietoja, asiakirjoja tai lausuntoja, jotka liittyvät turvallisuuteen tai jonkin turvallisuusjohtamisjärjestelmän osatekijän olemassaoloon ja soveltamiseen ja jotka perustuvat havaintoihin, mittauksiin tai testeihin ja jotka voidaan todentaa. 1.1.8 "Havainnolla" tarkoitetaan turvallisuusjohtamistarkastuksessa tehtyä toteamusta, jota puolueettomat todisteet tukevat. 1.1.9 "Vaatimustenvastaisuudella" tarkoitetaan havaittua tilannetta, jossa puolueettomat todisteet osoittavat, ettei tiettyä vaatimusta noudateta. 1.1.10 "Merkittävällä vaatimustenvastaisuudella" tarkoitetaan yksilöitävissä olevaa poikkeamaa, joka aiheuttaa vakavan vaaran henkilöstön tai aluksen turvallisuudelle tai vakavan ympäristöriskin ja vaatii välittömiä korjaustoimia, sekä myös jonkin tähän säännöstöön sisältyvän vaatimuksen tosiasiallisen ja järjestelmällisen soveltamisen laiminlyöntiä. 1.1.11 "Vuosipäivällä" tarkoitetaan sitä päivää kunakin vuonna, joka on sama kuin kyseisen asiakirjan tai todistuskirjan voimassaoloajan päättymispäivä. 1.1.12 "Yleissopimuksella" tarkoitetaan ihmishengen turvallisuudesta merellä vuonna 1974 tehtyä kansainvälistä yleissopimusta, sellaisena kuin se on muutettuna. 1.2 Tavoitteet 1.2.1 Säännöstön tavoitteena on taata turvallisuus merellä, estää ihmisten loukkaantuminen tai ihmishenkien menetys sekä välttää ympäristölle, erityisesti meriympäristölle, ja omaisuudelle aiheutuvat vahingot. 1.2.2 Yhtiön turvallisuusjohtamisen tavoitteisiin on kuuluttava muun muassa: 1.2.2.1 aluksen toimintojen turvallinen toteuttaminen sekä turvallisen työympäristön luominen, 1.2.2.2 suojatoimenpiteiden kehittäminen kaikkien yksilöityjen vaaratekijöiden varalle, ja 1.2.2.3 aluksella ja maissa työskentelevän henkilöstön turvallisuusjohtamistaitojen jatkuva kehittäminen, johon kuuluu valmistautuminen sekä turvallisuutta uhkaaviin että ympäristönsuojeluun liittyviin hätätilanteisiin. 1.2.3 Turvallisuusjohtamisjärjestelmän avulla on määrä varmistaa, että 1.2.3.1 pakollisia sääntöjä ja määräyksiä noudatetaan, ja 1.2.3.2 IMO:n, hallintojen, luokituslaitosten ja merenkulkualan järjestöjen suosittelemat sovellettavat säännöt, ohjeet ja standardit otetaan huomioon. 1.3 Soveltaminen Tämän säännöstön vaatimuksia voidaan soveltaa kaikkiin aluksiin. 1.4 Turvallisuusjohtamisjärjestelmän (SMS) toimintaan liittyvät vaatimukset Jokaisen yhtiön on kehitettävä ja toteutettava turvallisuusjohtamisjärjestelmä (SMS) ja pidettävä sitä yllä, ja järjestelmään on sisällyttävä seuraavat toimintaan liittyvät vaatimukset: 1.4.1 turvallisuus- ja ympäristönsuojeluohjelma, 1.4.2 ohjeet ja menettelyt alusten turvallisen toiminnan ja ympäristönsuojelun varmistamiseksi asiaa koskevan kansainvälisen ja lippuvaltion lainsäädännön mukaisesti, 1.4.3 määritellyt vastuutasot ja tiedonvälityskanavat maissa ja aluksella työskentelevän henkilöstön välillä ja näiden kesken, 1.4.4 menettelyt onnettomuuksista ja tämän säännöstön määräysten vastaisuudesta ilmoittamista varten, 1.4.5 menettelyt hätätilanteisiin valmistautumista ja niissä toimimista varten, sekä 1.4.6 menettelyt sisäisiä tarkastuksia sekä johtamisen arviointia varten. 2. Turvallisuus- ja ympäristönsuojeluohjelma 2.1 Yhtiön on laadittava turvallisuus- ja ympäristönsuojeluohjelma, jossa selostetaan, kuinka 1.2 kohdassa määritellyt tavoitteet saavutetaan. 2.2 Yhtiön on varmistettava, että ohjelma toteutetaan ja sitä ylläpidetään kaikilla organisaatiotasoilla sekä aluksella että maissa. 3. Yhtiön vastuu ja määräysvalta 3.1 Jos aluksen toiminnasta vastaava yritys on muu kuin aluksen omistaja, omistajan on ilmoitettava tällaisen yrityksen täydellinen nimi ja muut tiedot hallinnolle. 3.2 Yhtiön on määriteltävä ja dokumentoitava kaikkien niiden henkilöstön jäsenten vastuu, määräysvalta ja keskinäiset suhteet, jotka johtavat, suorittavat tai tarkastavat turvallisuuteen ja ympäristön pilaantumisen ehkäisyyn liittyvää tai niihin vaikuttavaa työtä. 3.3 Yhtiön on tarjottava riittävästi voimavaroja sekä maista annettavaa tukea, jotta nimetty henkilö tai nimetyt henkilöt voivat hoitaa tehtävänsä. 4. Nimetty henkilö tai nimetyt henkilöt Jokaisen aluksen turvallisen toiminnan varmistamiseksi sekä yhteyden luomiseksi yhtiön ja aluksella olevien henkilöiden välille jokaisen yhtiön on asiaankuuluvalla tavalla nimettävä henkilö tai henkilöt maissa, jolla tai joilla on suora yhteys ylimpään johtoon. Nimetyn henkilön tai nimettyjen henkilöiden vastuulle ja määräysvaltaan on kuuluttava kunkin aluksen toiminnan turvallisuuteen ja ympäristön pilaantumisen ehkäisemiseen liittyvien näkökohtien seuranta sekä sen varmistaminen, että käytettävissä on vaatimusten mukaisesti riittävästi voimavaroja ja maista annettavaa tukea. 5. Aluksen päällikön vastuu ja määräysvalta 5.1 Yhtiön on määriteltävä selvästi ja dokumentoitava aluksen päällikön vastuu 5.1.1 yhtiön turvallisuus- ja ympäristönsuojeluohjelman toteuttamisesta, 5.1.2 miehistön motivoinnista noudattamaan kyseistä ohjelmaa, 5.1.3 asianmukaisten käskyjen ja ohjeiden antamisesta selkeästi ja yksinkertaisesti, 5.1.4 määriteltyjen vaatimusten noudattamisen tarkastamisesta, ja 5.1.5 turvallisuusjohtamisjärjestelmän arvioinnista sekä sen puutteiden ilmoittamisesta maissa toimivalle johdolle. 5.2 Yhtiön on varmistettava, että aluksella käytettävässä turvallisuusjohtamisjärjestelmässä korostetaan selvästi aluksen päällikön määräysvaltaa. Yhtiön on turvallisuusjohtamisjärjestelmässään vahvistettava, että aluksen päälliköllä on ensisijainen määräysvalta ja vastuu turvallisuuteen ja ympäristön pilaantumisen ehkäisemiseen liittyvässä päätöksenteossa ja että aluksen päällikkö voi tarvittaessa pyytää yhtiön apua. 6. Voimavarat ja henkilöstö 6.1 Yhtiön on varmistettava, että aluksen päällikkö 6.1.1 on muodollisesti pätevä johtamaan alusta, 6.1.2 on täysin perehtynyt yhtiön turvallisuusjohtamisjärjestelmään, ja 6.1.3 saa tarvittavaa tukea voidakseen hoitaa päällikön tehtävät turvallisesti. 6.2 Yhtiön on varmistettava, että jokainen alus on miehitetty kansallisten ja kansainvälisten vaatimusten mukaisesti pätevillä, lupakirjan saaneilla ja terveysvaatimukset täyttävillä merenkulkijoilla. 6.3 Yhtiön on laadittava menettelyt sen varmistamiseksi, että uusi henkilöstö ja henkilöstö, joka on siirretty turvallisuuteen ja ympäristönsuojeluun liittyviin uusiin tehtäviin, perehdytetään asianmukaisesti tehtäviinsä. Ohjeet, jotka on olennaisen tärkeää antaa ennen merelle lähtöä, on yksilöitävä ja annettava kirjallisesti. 6.4 Yhtiön on varmistettava, että kaikilla yhtiön turvallisuusjohtamisjärjestelmän kanssa tekemisissä olevilla henkilöstön jäsenillä on riittävät tiedot asiaankuuluvista säännöistä, määräyksistä, säännöstöistä ja ohjeista. 6.5 Yhtiön on luotava ja ylläpidettävä menettelyjä sellaisen koulutuksen määrittelemiseksi, jota voidaan tarvita turvallisuusjohtamisjärjestelmän tueksi, ja varmistettava, että tällaista koulutusta annetaan kaikille sitä tarvitseville henkilöille. 6.6 Yhtiön on luotava menettelyt, joiden avulla aluksen henkilöstö saa asiaankuuluvaa tietoa turvallisuusjohtamisjärjestelmästä työkielellään tai ymmärtämillään kielillä. 6.7 Yhtiön on varmistettava, että aluksen henkilöstö pystyy kommunikoimaan tehokkaasti hoitaessaan turvallisuusjohtamisjärjestelmään liittyviä tehtäviään. 7. Aluksen toimintoja koskevien suunnitelmien laatiminen Yhtiön on vahvistettava menettelyt, joiden mukaisesti laaditaan aluksen turvallisuuteen ja ympäristön pilaantumisen ehkäisemiseen liittyviä keskeisiä toimintoja koskevat suunnitelmat ja ohjeet sekä tarvittaessa tarkistuslistat. Niihin liittyvät erilaiset tehtävät on määriteltävä ja niiden hoitaminen annettava päteville henkilöstön jäsenille. 8. Hätätilannevalmius 8.1 Yhtiön on luotava menettelyt mahdollisten aluksella tapahtuvien hätätilanteiden yksilöimistä ja kuvaamista ja niissä toimimista varten. 8.2 Yhtiön on laadittava ohjelmia harjoituksista, joiden avulla valmistaudutaan toimimaan hätätilanteissa. 8.3 Turvallisuusjohtamisjärjestelmään on sisällyttävä toimenpiteitä, joiden avulla varmistetaan, että yhtiön organisaatio pystyy milloin tahansa reagoimaan sen aluksia kohdanneisiin vaaroihin, onnettomuuksiin ja hätätilanteisiin. 9. Vaatimustenvastaisuudesta, onnettomuuksista ja vaaratilanteista ilmoittaminen ja niiden analysointi 9.1 Turvallisuusjohtamisjärjestelmään on sisällyttävä menettelyjä, joiden avulla varmistetaan, että vaatimustenvastaisuuksista, onnettomuuksista ja vaaratilanteista ilmoitetaan yhtiölle ja että ne tutkitaan ja analysoidaan siten, että pyritään parantamaan turvallisuutta ja edistämään ympäristön pilaantumisen ehkäisemistä. 9.2 Yhtiön on luotava menettelyjä korjaavien toimien toteuttamiseksi. 10. Aluksen ja laitteistojen kunnossapito 10.1 Yhtiön on luotava menettelyjä, joiden avulla varmistetaan, että alus pidetään kunnossa asiaa koskevien sääntöjen ja määräysten ja muiden yhtiön mahdollisesti asettamien lisävaatimusten mukaisesti. 10.2 Näiden vaatimusten täyttämiseksi yhtiön on huolehdittava, että 10.2.1 tarkastukset suoritetaan asianmukaisin väliajoin, 10.2.2 kaikista vaatimustenvastaisuuksista ilmoitetaan ja niiden syyt kerrotaan, jos ne ovat tiedossa, 10.2.3 asianmukaiset korjaavat toimet toteutetaan, ja 10.2.4 tästä toiminnasta pidetään kirjaa. 10.3 Yhtiön on vahvistettava turvallisuusjohtamisjärjestelmässään menettelyt, joiden avulla voidaan määritellä sellaiset laitteet ja tekniset järjestelmät, joiden äkillinen vikaantuminen voi aiheuttaa vaaratilanteita. Turvallisuusjohtamisjärjestelmään on sisällyttävä erityisiä toimenpiteitä, jotka on tarkoitettu parantamaan tällaisten laitteiden ja järjestelmien luotettavuutta. Näihin toimenpiteisiin on kuuluttava sellaisten valmiusjärjestelyjen ja laitteiden tai teknisten järjestelmien säännöllinen testaus, joita ei käytetä jatkuvasti. 10.4 Edellä 10.2 kohdassa mainitut tarkastukset sekä 10.3 kohdassa tarkoitetut toimenpiteet on otettava osaksi aluksen toimintaan liittyvää kunnossapitoa ja tavanomaista käyttöä. 11. Asiakirjat 11.1 Yhtiön on luotava ja ylläpidettävä menettelyjä kaikkien turvallisuusjohtamisjärjestelmän kannalta oleellisten asiakirjojen ja tietojen hallintaa varten. 11.2 Yhtiön on huolehdittava, että 11.2.1 voimassa olevat asiakirjat ovat saatavilla kaikissa asianmukaisissa paikoissa, 11.2.2 asiakirjoihin tehdyt muutokset tarkastaa ja hyväksyy siihen valtuutettu henkilö, ja 11.2.3 vanhentuneet asiakirjat poistetaan viipymättä. 11.3 Turvallisuusjohtamisjärjestelmän kuvaamisessa ja toteuttamisessa käytettäviä asiakirjoja voidaan kutsua "turvallisuusjohtamiskäsikirjaksi". Aineisto on säilytettävä yhtiön tarkoituksenmukaisimmaksi katsomassa muodossa. Jokaisessa aluksessa on oltava kaikki kyseistä alusta koskevat asiakirjat. 12. Yhtiön suorittamat tarkastukset ja arvioinnit 12.1 Yhtiön on tehtävä sisäisiä turvallisuustarkastuksia, jotta se voi todeta, ovatko turvallisuuteen ja ympäristön pilaantumisen ehkäisemiseen liittyvät toimet turvallisuusjohtamisjärjestelmän mukaisia. 12.2 Yhtiön on määräajoin arvioitava turvallisuusjohtamisjärjestelmän toimivuutta ja tarvittaessa tarkistettava sitä yhtiön luomien menettelyjen mukaisesti. 12.3 Tarkastukset ja mahdolliset korjaavat toimet on toteutettava dokumentoituja menettelyjä noudattaen. 12.4 Tarkastuksia tekevän henkilöstön on oltava riippumatonta suhteessa tarkastettaviin alueisiin, jollei tämä ole mahdotonta yhtiön koon ja luonteen vuoksi. 12.5 Tarkastusten ja arviointien tulokset on saatettava koko kyseisestä alueesta vastaavan henkilöstön tietoon. 12.6 Kyseisestä alueesta vastaavan johtohenkilöstön on pikaisesti toteutettava toimet havaittujen puutteiden korjaamiseksi. OSA B - TODISTUSKIRJOJEN ANTAMINEN JA TARKASTUKSET 13. Todistuskirjojen antaminen ja määräaikaiset tarkastukset 13.1 Alusta liikennöivällä yhtiöllä on oltava kyseistä alusta koskeva vaatimustenmukaisuusasiakirja tai väliaikainen vaatimustenmukaisuusasiakirja 14.1 kohdan mukaisesti. 13.2 Hallinnon, hallinnon hyväksymän laitoksen tai hallinnon pyynnöstä yleissopimuksen jonkin toisen sopimushallituksen on annettava vaatimustenmukaisuusasiakirja jokaiselle tämän säännöstön vaatimuksia noudattavalle yhtiölle hallinnon määräämäksi ajaksi, joka saa olla enintään viisi vuotta. Tällainen asiakirja on hyväksyttävä todisteeksi siitä, että yhtiö pystyy noudattamaan tämän säännöstön vaatimuksia. 13.3 Vaatimustenmukaisuusasiakirja on voimassa ainoastaan siinä nimenomaisesti mainittujen alustyyppien osalta. Tällaisen maininnan on perustuttava niihin alustyyppeihin, joiden pohjalta alkutarkastus on tehty. Muita alustyyppejä voidaan lisätä vasta sen jälkeen, kun on tarkastettu yhtiön kyky noudattaa tämän säännöstön vaatimuksia, joita sovelletaan kyseisiin alustyyppeihin. Tässä yhteydessä alustyypeillä tarkoitetaan yleissopimuksen IX/1 säännössä mainittuja tyyppejä. 13.4 Hallinnon, hallinnon hyväksymän laitoksen tai hallinnon pyynnöstä yleissopimuksen jonkin toisen sopimushallituksen on tarkastettava vaatimustenmukaisuusasiakirjan voimassaolo vuosittain kolmen kuukauden kuluessa ennen tai jälkeen vuosipäivän. 13.5 Hallinnon tai sen pyynnöstä asiakirjan antaneen sopimushallituksen on peruutettava vaatimustenmukaisuusasiakirja, jos 13.4 kohdassa vaadittua vuositarkastusta ei pyydetä tai on olemassa näyttöä merkittävästä vaatimustenvastaisuudesta suhteessa tähän säännöstöön. 13.5.1 Jos vaatimustenmukaisuusasiakirja peruutetaan, myös kaikki siihen liittyvät turvallisuusjohtamistodistukset ja/tai väliaikaiset turvallisuusjohtamistodistukset on peruutettava. 13.6 Vaatimustenmukaisuusasiakirjasta on pidettävä jäljennös aluksella, jotta aluksen päällikkö voi pyydettäessä esittää sen hallinnon tai sen hyväksymän laitoksen tarkastettavaksi tai yleissopimuksen IX/6.2 säännössä tarkoitettua tarkastusta varten. Asiakirjan jäljennöksen ei tarvitse olla oikeaksi todistettu. 13.7 Hallinnon, hallinnon hyväksymän laitoksen tai hallinnon pyynnöstä yleissopimuksen jonkin toisen sopimushallituksen on annettava alukselle turvallisuusjohtamistodistus enintään viideksi vuodeksi. Ennen turvallisuusjohtamistodistuksen antamista on tarkastettava, että yhtiö ja sen aluksen päällystö toimivat hyväksytyn turvallisuusjohtamisjärjestelmän mukaisesti. Tällainen todistus on hyväksyttävä todisteeksi siitä, että alus noudattaa tämän säännöstön vaatimuksia. 13.8 Hallinnon, hallinnon hyväksymän laitoksen tai hallinnon pyynnöstä yleissopimuksen jonkin toisen sopimushallituksen on tarkastettava turvallisuusjohtamistodistuksen voimassaolo vähintään kerran. Jos turvallisuusjohtamistodistus on voimassa viisi vuotta ja tällaisia välitarkastuksia tehdään vain yksi, tarkastus on tehtävä turvallisuusjohtamistodistuksen toisen ja kolmannen vuosipäivän välisenä aikana. 13.9 Edellä olevan 13.5.1 kohdan vaatimusten lisäksi hallinnon tai sen pyynnöstä todistuksen antaneen sopimushallituksen on peruutettava turvallisuusjohtamistodistus, jos 13.8 kohdassa vaadittua välitarkastusta ei pyydetä tai on olemassa näyttöä merkittävästä vaatimustenvastaisuudesta suhteessa tähän säännöstöön. 13.10 Riippumatta 13.2 ja 13.7 kohdan vaatimuksista, jos todistuskirjojen uusintaan liittyvä tarkastus tehdään alle kolme kuukautta ennen nykyisen vaatimustenmukaisuusasiakirjan tai turvallisuusjohtamisasiakirjan voimassaoloajan päättymistä, uuden vaatimustenmukaisuusasiakirjan tai uuden turvallisuusjohtamisasiakirjan on oltava voimassa uusintatarkastuksen loppuunsaattamispäivästä alkaen ajan, joka on enintään viisi vuotta nykyisen vaatimustenmukaisuusasiakirjan tai turvallisuusjohtamisasiakirjan voimassaolon päättymispäivästä. 13.11 Jos uusintatarkastus tehdään yli kolme kuukautta ennen nykyisen vaatimustenmukaisuusasiakirjan tai turvallisuusjohtamisasiakirjan voimassaoloajan päättymistä, uuden vaatimustenmukaisuusasiakirjan tai uuden turvallisuusjohtamisasiakirjan on oltava voimassa uusintatarkastuksen loppuunsaattamispäivästä alkaen ajan, joka on enintään viisi vuotta uusintatarkastuksen loppuunsaattamispäivästä. 14. Väliaikaiset todistuskirjat 14.1 Tämän säännöstön täytäntöönpanon helpottamiseksi voidaan aluksi antaa väliaikainen vaatimustenmukaisuustodistus, kun 1) yhtiö on perustettu äskettäin, tai 2) voimassa olevaan vaatimustenmukaisuusasiakirjaan lisätään uusia alustyyppejä, sen jälkeen kun on tarkastettu, että yhtiöllä on turvallisuusjohtamisjärjestelmä, joka täyttää tämän säännöstön 1.2.3 kohdassa tarkoitetut tavoitteet, ja sillä edellytyksellä, että yhtiö esittää suunnitelman, jonka mukaan se toteuttaa tämän säännöstön kaikki vaatimukset täyttävän turvallisuusjohtamisjärjestelmän väliaikaisen vaatimustenmukaisuusasiakirjan voimassaoloaikana. Hallinnon, hallinnon hyväksymän laitoksen tai hallinnon pyynnöstä yleissopimuksen jonkin toisen sopimushallituksen on annettava tällainen väliaikainen vaatimustenmukaisuusasiakirja enintään 12 kuukaudeksi. Väliaikaisesta vaatimustenmukaisuusasiakirjasta on pidettävä jäljennös aluksella, jotta aluksen päällikkö voi pyydettäessä esittää sen hallinnon tai sen hyväksymän laitoksen tarkastettavaksi tai yleissopimuksen IX/6.2 säännössä tarkoitettua tarkastusta varten. Asiakirjan jäljennöksen ei tarvitse olla oikeaksi todistettu. 14.2 Väliaikainen turvallisuusjohtamistodistus voidaan antaa 1) toimitettaville uusille aluksille, 2) kun yhtiö ottaa vastuun sellaisen aluksen liikennöinnistä, joka on yhtiölle uusi, tai 3) kun alus vaihtaa lippua. Hallinnon, hallinnon hyväksymän laitoksen tai hallinnon pyynnöstä yleissopimuksen jonkin toisen sopimushallituksen on annettava tällainen väliaikainen turvallisuusjohtamistodistus enintään kuudeksi kuukaudeksi. 14.3 Hallinto tai hallinnon pyynnöstä yleissopimuksen jokin toinen sopimushallitus voi erityistapauksissa jatkaa väliaikaisen turvallisuusjohtamistodistuksen voimassaoloaikaa enintään kuudella kuukaudella sen voimassaolon päättymispäivästä lukien. 14.4 Väliaikainen turvallisuusjohtamistodistus voidaan antaa sen jälkeen, kun on tarkastettu, että 1) vaatimustenmukaisuusasiakirja tai väliaikainen vaatimustenmukaisuusasiakirja koskee kyseistä alusta, 2) yhtiön kyseiselle alukselle laatima turvallisuusjohtamisjärjestelmä sisältää tämän säännöstön keskeiset vaatimukset ja se on arvioitu vaatimustenmukaisuusasiakirjan antamiseksi suoritetun tarkastuksen yhteydessä tai sitä koskeva suunnitelma on esitetty väliaikaisen vaatimustenmukaisuusasiakirjan saamiseksi, 3) yhtiö aikoo tarkastaa aluksen kolmen kuukauden kuluessa, 4) aluksen päällikkö ja päällystö tuntevat turvallisuusjohtamisjärjestelmän ja suunnitellut järjestelyt sen toteuttamiseksi, 5) olennaisen tärkeiksi katsotut ohjeet on annettu ennen merelle lähtöä, ja 6) asiaankuuluvat tiedot turvallisuusjohtamisjärjestelmästä on annettu aluksen henkilöstön työkielellä tai sen ymmärtämillä kielillä. 15. Tarkastukset 15.1 Kaikki tässä säännöstössä vaaditut tarkastukset on suoritettava hallinnon hyväksymiä menettelyjä käyttäen, ja niissä on otettava huomioon IMO:n laatimat ohjeet(1). 16. Todistuskirjamallit 16.1 Vaatimustenmukaisuusasiakirja, turvallisuusjohtamistodistus, väliaikainen vaatimustenmukaisuusasiakirja ja väliaikainen turvallisuusjohtamistodistus on laadittava tämän säännöstön lisäyksessä annettujen mallien mukaisesti. Jos käytetty kieli on jokin muu kuin englanti tai ranska, tekstissä on oltava käännös yhdellä näistä kielistä. 16.2 Edellä 13.3 kohdassa esitettyjen vaatimusten lisäksi vaatimustenmukaisuusasiakirjassa ja väliaikaisessa vaatimustenmukaisuusasiakirjassa mainitut alustyypit voidaan hyväksyä siten, että otetaan huomioon turvallisuusjohtamisjärjestelmässä mahdollisesti kuvatut alusten toimintarajoitukset. (1) Katso IMO:n päätöslauselmallaan A.913 (22) hyväksymät hallinnoille tarkoitetut ohjeet kansainvälisen turvallisuusjohtamissäännöstön (ISM-säännöstön) täytäntöönpanosta. Lisäys Vaatimustenmukaisuusasiakirjan, turvallisuusjohtamistodistuksen, väliaikaisen vaatimustenmukaisuusasiakirjan ja väliaikaisen turvallisuusjohtamistodistuksen mallit >PIC FILE= "L_2002302FI.001202.TIF"> >PIC FILE= "L_2002302FI.001301.TIF"> >PIC FILE= "L_2002302FI.001401.TIF"> >PIC FILE= "L_2002302FI.001501.TIF"> >PIC FILE= "L_2002302FI.001601.TIF"> >PIC FILE= "L_2002302FI.001701.TIF"> >PIC FILE= "L_2002302FI.001801.TIF"> OSASTO II Hallinnoille tarkoitetut säännökset kansainvälisen turvallisuusjohtamissäännöstön (ISM-säännöstön) täytäntöönpanosta OSA A - YLEISET SÄÄNNÖKSET 1.1 Suorittaessaan ISM-säännöstön vaatimusten mukaisia, tarkastuksiin ja todistusten antamiseen liittyviä tehtäviä ro-ro-matkustaja-alusten osalta jäsenvaltioiden on noudatettava tämän osaston B osassa esitettyjä vaatimuksia. 1.2 Jäsenvaltioiden on myös otettava asianmukaisesti huomioon IMO:n 29 päivänä marraskuuta 2001 antamalla päätöslauselmalla A.913 (22) hyväksymät tarkistetut hallinnoille tarkoitetut ohjeet kansainvälisen turvallisuusjohtamissäännöstön (ISM-säännöstön) täytäntöönpanosta siltä osin kuin tämän osaston B osa ei niitä kata. OSA B - TODISTUSKIRJOJEN ANTAMINEN JA VAATIMUKSET 1. Väliaikaisen vaatimustenmukaisuusasiakirjan ja väliaikaisen turvallisuusjohtamistodistuksen hyväksyminen ja tunnustaminen 1.1 Jokaisen jäsenvaltion on hyväksyttävä väliaikaiset vaatimustenmukaisuusasiakirjat ja väliaikaiset turvallisuusjohtamistodistukset, jotka ovat tämän asetuksen säännösten mukaisia ja jotka on antanut jonkin toisen jäsenvaltion hallinto tai sen puolesta toimiva hyväksytty laitos. 1.2 Jäsenvaltion on tunnustettava kolmannen maan hallinnon myöntämät tai sen puolesta myönnetyt väliaikaiset vaatimustenmukaisuusasiakirjat ja väliaikaiset turvallisuusjohtamistodistukset, jos jäsenvaltio on vakuuttunut, että niissä osoitetaan tämän asetuksen säännösten noudattaminen. 2. Todistuskirjojen antaminen 2.1 Kun yhtiöille annetaan vaatimustenmukaisuusasiakirjoja ja ro-ro-matkustaja-aluksille turvallisuusjohtamistodistuksia, huomioon on otettava seuraavat säännökset. 2.2 Todistuskirjojen antaminen sisältää yleensä seuraavat vaiheet: 1) alkutarkastus, 2) vuosi- tai välitarkastus, 3) todistuskirjan uusintaa koskeva tarkastus, ja 4) lisätarkastus. Tarkastukset tehdään pyynnöstä, jonka yhtiö osoittaa hallinnolle tai hallinnon puolesta toimivalle hyväksytylle laitokselle. 2.3 Tarkastuksiin sisältyy turvallisuusjohtamistarkastus. 2.4 Tarkastuksen tekijäksi on nimettävä johtava tarkastaja ja tarvittaessa tarkastusryhmä. 2.5 Johtavaksi tarkastajaksi nimetyn henkilön on pidettävä yhteyttä yhtiöön ja laadittava tarkastussuunnitelma. 2.6 Johtavan tarkastajan johdolla on laadittava tarkastuskertomus, jonka oikeellisuudesta ja kattavuudesta johtava tarkastaja vastaa. 2.7 Tarkastuskertomuksessa on oltava tarkastussuunnitelma, tiedot tarkastusryhmän jäsenistä, tarkastuspäivät, tiedot yhtiöstä, merkinnät mahdollisista havainnoista ja vaatimustenvastaisuuksista sekä havainnot siitä, miten tehokkaasti turvallisuusjohtamisjärjestelmä vastaa määriteltyjä tavoitteita. 3. Tarkastajia koskevat vaatimukset 3.1 ISM-säännöstön vaatimusten noudattamista tarkastavilla tarkastajilla tai tarkastusryhmällä on oltava seuraavia aloja koskeva pätevyys: 1) sen varmistaminen, että yhtiön liikennöimillä ro-ro-matkustaja-aluksilla noudatetaan sääntöjä ja määräyksiä, mukaan luettuna lupakirjojen antaminen merenkulkijoille, 2) merenkulun todistusten antamiseen liittyvät hyväksyntä-, katsastus- ja todistusten antamistehtävät, 3) perehtyneisyys toimintaohjeisiin, jotka on otettava huomioon ISM-säännöstössä vaaditussa turvallisuusjohtamisjärjestelmässä, ja 4) käytännön kokemus aluksen toiminnasta. 3.2 Kun ISM-säännöstön vaatimusten noudattamista tarkastetaan, on varmistettava, että konsultointipalveluja tarjoava henkilöstö ja todistuksen antamisessa mukana oleva henkilöstö ovat toisistaan riippumattomia. 4. Tarkastajien pätevyysvaatimukset 4.1 Peruspätevyys tarkastusten suorittamiseen 4.1.1 Henkilöstön, jonka on määrä osallistua ISM-säännöstön vaatimusten noudattamisen tarkastamiseen, on täytettävä tarkastajia koskevat vähimmäisvaatimukset, joista säädetään neuvoston direktiivin 95/21/EY(1) liitteessä VII olevassa 2 kohdassa. 4.1.2 Heillä on oltava koulutus, joka takaa riittävän pätevyyden ja riittävät taidot ISM-säännöstön vaatimusten noudattamisen tarkastamiseen erityisesti seuraavilta osin: 1) ISM-säännöstön tuntemus ja ymmärtäminen, 2) pakolliset säännöt ja määräykset, 3) toimintaohjeet, jotka yhtiöiden on ISM-säännöstön mukaisesti otettava huomioon, 4) tutkimuksiin, kysymysten esittämiseen, arviointiin ja raportointiin liittyvät tekniikat, 5) turvallisuusjohtamisen tekniset tai toimintaan liittyvät näkökohdat, 6) alusliikenteen ja aluksen toimintojen perustuntemus, sekä 7) osallistuminen vähintään yhteen merenkulkuun liittyvän johtamisjärjestelmän tarkastukseen. 4.2 Pätevyys alkutarkastuksen ja todistuskirjan uusintaa koskevan tarkastuksen suorittamiseen 4.2.1 Jotta henkilöstö, jonka on määrä suorittaa alkutarkastus tai uusintatarkastus vaatimustenmukaisuusasiakirjaa tai turvallisuusjohtamistodistusta varten, voisi kaikilta osin arvioida, täyttääkö yhtiö tai ro-ro-matkustaja-alus kaikki ISM-säännöstön vaatimukset, henkilöstöllä on edellä mainitun peruspätevyyden lisäksi oltava pätevyys 1) määrittää, ovatko turvallisuusjohtamisjärjestelmän osatekijät ISM-säännöstön vaatimusten mukaisia, 2) määrittää lakisääteisten tarkastusten ja luokituskatsastusten pöytäkirjojen perusteella, kuinka tehokkaasti yhtiön tai ro-ro-matkustaja-aluksen turvallisuusjohtamisjärjestelmällä taataan sääntöjen ja määräysten noudattaminen, 3) arvioida, miten tehokkaasti turvallisuusjohtamisjärjestelmällä taataan sellaisten sääntöjen ja määräysten noudattaminen, jotka eivät kuulu lakisääteisten tarkastusten ja luokituskatsastusten soveltamisalaan, ja mahdollistetaan näiden sääntöjen ja määräysten noudattamisen tarkastaminen, sekä 4) arvioida, onko IMO:n, hallintojen, luokituslaitosten ja merenkulkualan järjestöjen suosittelemat turvallisuuskäytännöt otettu huomioon. 4.2.2 Pätevyysvaatimusten täyttämiseksi voidaan muodostaa ryhmä, jonka jäsenillä on yhdessä tarvittava pätevyys. 5. Vaatimustenmukaisuusasiakirjojen ja turvallisuusjohtamistodistusten mallit Jos ro-ro-matkustaja-alukset liikennöivät ainoastaan yhdessä jäsenvaltiossa, jäsenvaltioiden on käytettävä joko ISM-säännöstön liitteenä olevia mallilomakkeita tai seuraavien mallien mukaisesti laadittua vaatimustenmukaisuusasiakirjaa, turvallisuusjohtamistodistusta, väliaikaista vaatimustenmukaisuusasiakirjaa ja väliaikaista turvallisuusjohtamistodistusta. >PIC FILE= "L_2002302FI.002101.TIF"> >PIC FILE= "L_2002302FI.002201.TIF"> >PIC FILE= "L_2002302FI.002301.TIF"> >PIC FILE= "L_2002302FI.002401.TIF"> >PIC FILE= "L_2002302FI.002501.TIF"> >PIC FILE= "L_2002302FI.002601.TIF"> >PIC FILE= "L_2002302FI.002701.TIF"> (1) EYVL L 157, 7.7.1995, s. 1."